На основу члана 15,17 и 19. Закона о јавном информисању и медијима („Службени гласник РС", бр.83/2014),члана 3. Правилника о суфинансирању пројеката за остваривање јавног интереса у области јавног информисања(„Сл.гласник РС“ бр.126/2014),члана 24. Статута општине Кладово („Службени лист општине Кладово“ број5/2008,2/2010) и члана 18.Одлуке о буџету општине Кладово за 2015. годину („Службени лист општине Кладово бр. 8/2014) Општинско веће општине Кладово расписује

ЈАВНИ ПОЗИВ

ЗА УЧЕШЋЕ НА КОНКУРСУ ЗА СУФИНАНСИРАЊЕ ПРОЈЕКАТА РАДИ ОСТВАРИВАЊА ЈАВНОГ ИНТЕРЕСА  У ОБЛАСТИ ЈАВНОГ ИНФОРМИСАЊА ЗА 2015. ГОДИНУ

**I** Општина Кладово објављује јавни позив за подношење пријава за суфинансирање пројеката ради остваривања јавног интереса у области јавног информисања који се односи на:

- истинито, непристрасно, правовремено и потпуно информисање свих грађана општине Кладово;

-  информисање особа са инвалидитетом и других мањинских група,

- подршку производњи медијских садржаја у циљу заштите и развоја људских права и демократије, унапређивања правне и социјалне државе, слободног развоја личности и заштите деце и младих, развоја културног и уметничког стваралаштва, развоја образовања, укључујући и медијску писменост као део образовног система, развоја науке, развоја спорта и физичке културе и заштите животне средине и здравља људи.

            Укупан износ средстава намењен за суфинансирање пројеката ради остваривања јавног интереса у области јавног информисања из буџета општине Кладово, за расподелу по овом конкурсу износи 5.000.000,00 динара.

            Конкурс за суфинансирање пројеката ради остваривања јавног интереса у области јавног информисања се расписује за пројекте:

1) производње медијских садржаја

**II** Право учешћа на конкурсу има:

1) издавач медија чији медиј је уписан у Регистар медија

2) правно лице, односно предузетник,  који се бави производњом медијских садржаја и који има доказ да ће суфинансирани медијски садржај бити реализован путем медија.

Право учешћа на конкурсу имају издавач медија,односно правно лице,односно предузетник који се бави производњом медијских садржаја, а који приложи доказ да ће суфинансиран  медијски садржај бити реализован путем медија који се емитује на територији општине Кладово.

Право учешћа на конкурсу немају издавачи медија који се финансирају из   јавних прихода и издавачи медија који нису уписани у регистар медија.

Право учешћа на конкурсу немају лица која су у претходном периоду добила средства намењена пројектном суфинансирању, а нису на време и у прописаној форми поднела наративни и финансијски извештај.

**III**   Услови за учешће на конкурсу:

На конкурс се може конкурисати само са једним пројектом.

Пројекат, у смислу овог конкурса, подразумева заокружену програмску целину или део целине (жанровска и временска) којом се доприноси остваривању јавног интереса.

Учесник конкурса може предложити суфинансирање пројекта у износу који не прелази 80% вредности пројекта, а највише до износа који је одређен конкурсом.

Средства се додељују за пројекте чије је временско трајање годину дана од дана потписивања Уговора.

**IV**     Основни критеријуми за оцењивање пројеката:

1) мера  у којој је предложена пројектна активност подобна да оствари јавни  интерес у области јавног информисања;

На основу овог критеријума посебно се оцењује:

- у којој мери су предложена пројектна активност и изложени циљеви њене реализације релевантни за остваривање намене конкурса;

- у којој мери је вероватно да ће предложене пројектне активности довести до остваривања постављеног циља  (могу се утврдити  на основу начина на који је објашњена веза између активности и циљева, прецизности индикатора успеха, квалитета предложеног метода евалуације, претходног искуства кључних чланова пројектног тима и других чинилаца које може да одреди орган који расписује конкурс);

- у којој мери однос између предложених трошкова и очекиваних резултата указује да би коришћењем буџетских средстава на најрационалнији начин био остварен јавни интерес.

 2) мера пружања веће гаранције привржености професионалним и етичким медијским стандардима.

На основу овог критеријума  посебно се оцењује:

           - да ли су учеснику конкурса изречене мере од стране државних органа,  регулаторних тела или тела саморегулације у последњих годину дана, због кршења професионалних и етичких стандарда;

           - доказ о томе да су након изрицања казни или мера предузете активности које гарантују да се сличан случај неће поновити.

**V**   Потребна документација за пријаву на конкурс

Учесник конкурса је обавезан да попуни обрасце који се могу преузети са званичног сајта општине Кладово www.kladovo.org.rs  и уз исте приложи копије следећих докумената:

-  Образац 1 (Пријава за пројектно суфинансирање из области јавног информисања

-  Образац 1.1а (Ревидиран буџет пројекта)

-  Решење о регистрацији правног лица или предузетника из Агенције за

   привредне регистре;

-  Решење о регистрацији јавног гласила у Агенцији за привредне регистре;

-  Дозвола за емитовање  програма издата од Републичке радиодифузне агенције;

-  Биланс стања и биланс успеха из претходне године;

Предлог пројекта доставља се на прописаним обрасцима, у супротном се неће узимати на разматрање.

**VI**  Конкурсна комисија

Оцену пројеката поднетих на Конкурс врши стручна комисија од три или пет чланова, у зависности од броја приспелих пријава ( у даљем тексту: комисија).

Чланове стручне комисије именује Општинско веће општине Кладово из реда независних стручњака за медије и медијских радника који нису у сукобу интереса и не обављају јавну функцију.

Већина чланова комисије именује се на предлог новинарских и медијских удружења уколико такав предлог постоји  и уколико предложена лица испуњавају законом предвиђене услове.

Право на предлагање чланова комисије имају новинарска и медијска удружења која су регистрована  најмање три године пре датума расписивања конкурса.

**Општина Кладово овим јавним позивом обавештава новинарска и медијска удружења, која су регистрована најмање три године пре дана расписивања конкурса, као и медијске стручњаке заинтересоване за рад у стручној комисији да доставе предлог за чланове стручне комисије. Рок за достављање предлога за чланове стручне комисије, исти је као и рок за подношење пријава на конкурс, односно до 10.марта.2015. године.**

**VII**  Одлука о расподели средстава

Одлуку о расподели средстава доноси Општинско веће општине Кладово на основу образложеног предлога Комисије.

Одлука о расподели средстава доноси се најкасније у року од 90 дана од дана закључења Конкурса.

Одлука се доноси у облику решења са образложењем.

Решење о расподели средстава објављује се на web/sajtu органа који је расписао конкурс и доставља се сваком учеснику конкурса у електронској форми.

**VIII**  Уговор о додели средстава

Решење представља основ за закључење уговора са учесником конкурса који је добио средства за суфинансирање пројектних активности.

Уговорoм ће се ближе уредити права и обавезе уговорних страна.

**IX**  Извештај о спроведеним активностима

Учесници Конкурса којима се одобре средства у обавези су да доставе наративни и финансијски извештај о спроведеним пројектним активностима стручној комисији,што ће се дефинисати уговором.

Уз извештај се доставља и доказ о реализацији пројекта.

**X**   Рок за подношење пријава на конкурс и за чланове стручне комисије

Јавни конкурс је отворен од  24.фебруара– 25.марта 2015. године.

Пријаве слати на адресу:

Општина Кладово, Ул Краља Александра бр.35, 19320 Кладово, са назнаком ,,Конкурс за пројекте јавног информисања-не отварати,, или ,,Јавни позив за члана стручне Комисије за јавно информисање-не отварати“.

Пријаве слати искључиво на прописаним обрасцима који су саставни део овог јавног позива, у електронском облику и један примерак у штампаном облику, преко писарнице Општинске управе Кладово..

Особа за контакт је Слађан Бобић, Општинска управа Кладово, или на телефон 019/801-450.

Заинтересована јавна гласила су дужна да предлоге пројеката доставе у наведеном року. Непотпуне и неблаговремене пријаве се неће разматрати.

**ОПШТИНСКО ВЕЋЕ ОПШТИНЕ КЛАДОВО**

 **ПРЕДСЕДНИК**

 Радован Арежина